**Užsienio reikalų komitetas svarstė Seimo tarpparlamentinių ryšių grupių veiklos planus**

2013 m. sausio 30 d. vykusiame uždarame Seimo Užsienio reikalų posėdyje Komiteto nariai išklausė ir pritarė Lietuvos Respublikos pozicijoms, vykstant į Europos Sąjungos Užsienio reikalų tarybos posėdį, vyksiantį 2013 m. sausio 31d. Briuselyje, Belgijos Karalystėje.

Atvirame komiteto posėdyje Komiteto nariai, išklausę Seimo Tarptautinių ryšių departamento informaciją apie Seimo tarpparlamentinių ryšių grupių veiklos planus 2013 metams bei įvertinę, kad 2013 metais Seimas ruošis ir organizuos Lietuvos pirmininkavimo Europos Sąjungos Tarybai parlamentinio matmens renginius, nusprendė rekomenduoti:

1. Seimo tarpparlamentinių ryšių grupėms į atsakomuosius vizitus vykti praėjus vieneriems kalendoriniams metams nuo delegacijos priėmimo Lietuvoje;

2. 2013 metais tarpparlamentinių ryšių grupių vizitus planuoti atsižvelgiant į Seimo vykdomą parlamentinio matmens renginių pasiruošimą ir organizavimą Lietuvos pirmininkavimo Europos Sąjungos Tarybai metu;

3. Seimo tarpparlamentinių ryšių grupėms 2013 metais akcentuoti 2011 m. lapkričio 10 d. Seimo nutarimu Nr. XI-1651 „Dėl Lietuvos Respublikos pirmininkavimo Europos Sąjungos Tarybai 2013 metais“ patvirtintas Lietuvos Respublikos pirmininkavimo Europos Sąjungos Tarybai prioritetines sritis;

4. Seimo tarpparlamentinių ryšių grupėms planuoti grupių vizitus atsižvelgiant į 2012 m. sausio 20 d. Seimo valdybos sprendimu Nr. SV-S-1453 patvirtintus ilgalaikius Lietuvos Respublikos Seimo tarptautinių ryšių prioritetus.

Taip pat Komitetas atkreipė dėmesį, kad pagal Seimo statutą tarpparlamentinių ryšių grupės gali būti sudaromos su nepriklausomų valstybių parlamentais, o ne su regionais ar tarptautinėmis organizacijomis.

Parengė Seimo kanceliarijos Užsienio reikalų komiteto biuro padėjėja Laima Uktverytė, tel. (8 5) 239 6835